Απόφαση της Επιτροπής

της 29ης Νοεμβρίου 2002

για τη χρηματική συμμετοχή της Κοινότητας στις δαπάνες που πραγματοποιούνται από την Πορτογαλία για την κατάρτιση του κοινοτικού αμπελουργικού μητρώου

[κοινοποιηθείσα υπό τον αριθμό Ε(2002) 4780]

(Το κείμενο στην πορτογαλική γλώσσα είναι το μόνο αυθεντικό)

(2002/948/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2392/86 του Συμβουλίου, της 24ης Ιουλίου 1986, για την κατάρτιση του κοινοτικού αμπελουργικού μητρώου(1), όπως τροποποιήθηκε τελευταία από τον κανονισμό (ΕΚ) αριθ. 1631/98(2), και ιδίως το άρθρο 9 παράγραφος 3,

Μετά από διαβούλευση με το Ευρωπαϊκό Γεωργικό Ταμείο Προσανατολισμού και Εγγυήσεων,

Εκτιμώντας τα ακόλουθα:

(1) Σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2392/86, η Κοινότητα συμμετέχει κατά 50 % του πραγματικού κόστους στη χρηματοδότηση της κατάρτισης του κοινοτικού αμπελουργικού μητρώου στα κράτη μέλη και στις επενδύσεις για μηχανοργάνωση που είναι απαραίτητες για τη διαχείριση του εν λόγω μητρώου.

(2) Βάσει του άρθρου 9 παράγραφος 3 του ιδίου κανονισμού δόθηκε προκαταβολή στην Πορτογαλία. Aυτή θα αφαιρεθεί από το συνολικό ποσό της κοινοτικής συμμετοχής.

(3) Σύμφωνα με το άρθρο 9 παράγραφος 4 του ιδίου κανονισμού, τα άρθρα 8 και 9 του κανονισμού (ΕΚ) αριθ. 1258/1999 του Συμβουλίου(3) εφαρμόζονται στην κοινοτική χρηματοδότηση κατάρτισης του μητρώου.

(4) Η Πορτογαλία διαβίβασε στην Επιτροπή τα αναγκαία έγγραφα για να αποφασίσει επί του ποσού που θα αναλάβει ως δαπάνες που πραγματοποιούνται για την κατάρτιση του μητρώου.

(5) Η Επιτροπή προέβη στις εξακριβώσεις που προβλέπονται στο άρθρο 9 παράγραφος 2 του κανονισμού (ΕΟΚ) αριθ. 729/70 του Συμβουλίου(4) και του κανονισμού (ΕΚ) αριθ. 1258/1999.

(6) Μετά από τις εξακριβώσεις που πραγματοποιήθηκαν, ένα μέρος των δαπανών που δηλώθηκαν από την Πορτογαλία δεν πληροί τους κανονιστικούς όρους που προβλέπονται στο άρθρο 9 παράγραφος 1 του κανονισμού (ΕΟΚ) αριθ. 2392/86 και συνεπώς δεν μπορεί να χρηματοδοτηθεί από την Κοινότητα.

(7) Σύμφωνα με το άρθρο 4 παράγραφος 4 του κανονισμού (ΕΟΚ) αριθ. 2392/86, η προθεσμία για την κατάρτιση του αμπελουργικού μητρώου στην Πορτογαλία λήγει στις 31 Δεκεμβρίου 2000. Πρέπει, συνεπώς, να αποκλεισθούν από την κοινοτική χρηματοδότηση οι δαπάνες που αφορούν εργασίες που τελείωσαν μετά από την ημερομηνία αυτή.

(8) Η αξιολόγηση των ποσών που θα ληφθούν υπόψη και εκείνων που θα απορριφθούν λόγω της μη συμμόρφωσής τους προς τους κοινοτικούς κανόνες, ανακοινώθηκαν από τις υπηρεσίες της Επιτροπής στην Πορτογαλία στις 23 Οκτωβρίου 2002,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Κοινότητα συμμετέχει στις δαπάνες που πραγματοποιήθηκαν από την Πορτογαλία για την κατάρτιση του κοινοτικού αμπελουργικού μητρώου για το ποσό που καθορίστηκε στον πίνακα που επισυνάπτεται στην παρούσα απόφαση.

Άρθρο 2

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 29 Νοεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 208 της 31.7.1986, σ. 1.

(2) ΕΕ L 210 της 28.7.1998, σ. 14.

(3) ΕΕ L 160 της 26.6.1999, σ. 103.

(4) ΕΕ L 94 της 28.4.1970, σ. 13.

ΠΑΡΑΡΤΗΜΑ

>ΘΕΣΗ ΠΙΝΑΚΑ>